Det var de helt små marginaler, der afgjorde, at den erfarne politiker, Peter Duetoft, ikke blev genvalgt til kommunalbestyrelsen i Hjørring.

186 stemmer var ikke nok for den garvede politiker Peter Duetoft. Da alt var talt op, manglede han fem borgeres stemme for at komme i lodtrækning med en partifælle og seks stemmer for at være blevet genvalgt til kommunalbestyrelsen i Hjørring. - Jeg ville gerne have haft de seks stemmer, der skulle til for at blive genvalgt, men det er ikke sådan, at jeg ser ind i en sort mur. Jeg har det glimrende, lyder det fra Peter Duetoft. I stedet var det Chelina Bagger, der tog det 10. og sidste socialdemokratiske mandat i Hjørring. - Jeg havde set det komme, at vi ville få det svært, men havde håbet på 13 og ikke kun 10 mandater. Peter Duetoft har en lang politisk karriere bag sig. Han var folketingspolitiker for Centrum-Demokraterne fra 1988-2001, og har blandt andet været politisk ordfører og gruppeformand for partiet, ligesom han også har været formand for Folketingets Finansudvalg. Peter Duetoft røg ud af folketinget i 2001 sammen med resten af Centrum-Demokraterne. Han forlod senere partiet og meldte sig ind hos Socialdemokraterne. I 2009 blev han valgt til byrådet i Hjørring, hvor han siden er blevet genvalgt indtil denne gang. Peter Duetoft slår fast, at han ikke genopstiller. - Der må være måde med galskaben, siger han og henviser til, at han er fyldt 71 år. - Nu får jeg mere tid til at engagere mig i holdningsdebatter, blandt andet via mine foredrag, siger Peter Duetoft.